Grace Mugabe slaan huiswerker glo dat bloed loop | Netwerk24
15 Mei 2019 08:19
Grace Mugabe, vrou van oudpres. Robert Mugabe, is weer in verband met ’n aanrandingsaak in die nuus nadat sy glo ’n huiswerker geslaan het dat die bloed loop.
The Telegraph berig dat “Gucci Grace”, soos sy weens haar spandabelrige leefstyl bekend staan, glo woedend geword het omdat Mugabe vir die huiswerker kontant as ’n trougeskenk gegee het. Grace het haar skoene gegryp en die huiswerker glo so erg daarmee en met haar vuiste geslaan dat die bloed geloop het.
Shupikai Chiroodza, die huiswerker wat ’n werknemer van die regering was, sê luidens The Zimbabwe Mail die beweerde aanranding was op 13 Maart 2017, sowat agt maande voordat Mugabe uit die kussings gelig is.
Chiroodza is ook afgedank en het nou ’n saak van onregverdige ontslag aanhangig gemaak, berig AFP.
Sy sê in ’n verklaring deur haar regsverteenwoordigers dat toe sy by Grace aankom, die destydse presidentsvrou op haar geskree het, haar aan die nek gegryp en by die huis ingepluk het en toe die deur gesluit het.
“Sy het my met haar vuiste begin slaan en gevra wie ek dink ek is om haar man so agter haar rug te melk,” sê Chiroodza.
“Sy het haar skoene uitgetrek en my aanhou slaan totdat die bloed uit my voorkop, mond en neus gestroom het.”
NewsDay berig dat Grace Chiroodza na bewering 20 minute lank aangerand het totdat daar gaste by die huis opgedaag het. Grace het glo opgehou en vir Chiroodza gesê dat as die gaste nie opgedaag het nie, sy haar sou doodgemaak het. Daarna het sy haar glo beveel om nooit oor die voorval te praat nie, anders sou sy haar vermoor. Chiroodza is toe huis toe.
Grace word in Suid-Afrika deur klagte van aanranding in die gesig gestaar nadat sy na bewering die model Gabriella Engels op 13 Augustus 2017 met ’n elektriese koord in ’n hotelkamer in Sandton bygedam het.
Meer oor: Hof | Aanranding | Grace Mugabe